# **Immikkoortortamut arlaannaannulluunniit naammattumik attuumassuteqanngitsumut whistleblowerit pillugit misissuineq nooqqullugu Naalakkersuisut peqquneqarnissaanik Inatsisartut aalajangiiffigisassaattut siunnersuut.**

**pillugu**

**siunnersuutip aappassaaneerneqarnerani**

**Inatsisinut Ataatsimiititaliap**

**ISUMALIUTISSIISSUTAA**

Inatsisinut Ataatsimiititaliap suliarinninnermini uku inuttarai:

Inatsisartunut ilaasortaq Anders Olsen, Siumut, Siulittaasoq

Inatsisartunut ilaasortaq Sofia Geisler, Inuit Ataqatigiit, Siulittaasup tullia

Inatsisartunut ilaasortaq Nikkulaat Jerimiassen, Siumut

Inatsisartunut ilaasortaq Justus Hansen, Demokraatit

Inatsisartunut ilaasortaq Stine Egede, Inuit Ataqatigiit

Ulloq 18. oktober 2018-imi siullermeerinninnerup kingorna ataatsimiititaliap siunnersuut misissorpaa.

**1. Siunnersuutip imarisai siunertaalu**

Suliaasaqarfimmi unioqqutitsinerit pisimasutut nalunaarutigineqarfianni misissuinissamut akisussaaffimmik Naalakkersuisoqarfiup pisortaanit immikkoortortamut kikkunnulluunniit attuumassuteqanngitsumut, assersuutigalugu Naalakkersuisut kukkunersiuisoqarfiannut, eqqartuussissuserisumut imaluunniit kukkunersiuisumut nuusseqqullugit Naalakkersuisut siunnersuutikkut peqquneqassapput. Immikkoortortap whistleblowereqarnermik aaqqissuussineq aqqutigalugu nalunaarutiginninnerusinnaasunik suliarinnittup nalunaarutiginninnernilu pineqartut imminnut attuumassuteqannginnerisa annertusarneqarnissaa tamatuminnga siunertaavoq, taamallu iliorneq aaqqissuussinermik tatiginninnermik annertusaaqataassaaq.

**2. Ullumikkut Kalaallit Nunaanni whistleblowereqarnermik aaqqissuussineq**

Whistleblowereqarnermik aaqqissuussineq ullumikkut Aningaasaqarnermut sulisoqarnermullu Aqutsisoqarfimmi Naalakkersuisut kukkunersiuisoqarfiata ataani immikkoortortami inissisimavoq. Naalakkersuisut kukkunersiuisoqarfiat ilaatigut Namminersorlutik Oqartussani aningaasaqarnikkut ingerlatsinermi aningaasaqarnikkut peqquserluuteqartarnernik pinaveersaartitsinissamik qulaajaanissamillu akisussaaffeqarpoq.

Atermik isertuussilluni nalunaarutiginnissinnaanermut periarfissaq qulakkeerniarlugu nittartakkakkut whistleblowereqarnermik aaqqissuussinermut ingerlaqqiffissiamik pilersitsisoqarsimavoq, tassani Namminersorlutik Oqartussat qitiusumik allaffeqarfianni taassumalu ataani immikkoortortani imaluunniit suliffeqarfinni namminersortitani sulisut inatsisinik unioqqutitsinerit imaluunniit Namminersorlutik Oqartussani pissusissamisuunngitsuliornerit annertuut pillugit paasissutissanik nalunaarutiginnissinnaapput. Atermik isertuussilluni nalunaarutiginnissinnaaneq nittartakkami ingerlaqqiffissiakkut nalunaarutiginnittup toqqarsinnaavaa.

Paasissutissat whistleblowereqarnermik aaqqissuussinermut tunniunneqartut tamarmik Naalakkersuisut kukkunersiuisoqarfiannit nalilersorneqartarput. Paasissutissat pissutsinut sunut tunnganersut, pisup peqqarniissusia kiisalu paasissutissat tunniunneqartut tunngavigalugit pisumut uppernarsaasiinissamut periarfissat nalilersuinermut ilanngunneqartarput.

Naalakkersuisut kukkunersiuisoqarfiata paasissutissat Naalakkersuisoqarfimmi suliassaqarfimmut akisussaasumut ingerlateqqissavai, taakku pissutsinut peqqarniitsunut attuumassuteqartutut aamma/imaluunniit pingaarutilittut nalilerneqarpata pisorlu uppernarsarneqarsinnaappat. Suliassaqarfimmut Naalakkersuisoqarfimmi Naalakkersuisoqarfiup pisortaa misissuinermik aallartitsinissamut, ingerlatsinissamut naammassinninnissamullu akisussaasuuvoq.

Paasissutissalli nalunaarutigineqartut Naalakkersuisoqarfiup pisortaanut tunngassuteqarpata taarsiullugu paasissutissat Siulittaasup Naalakkersuisoqarfiani pisortamut imaluunniit Aningaasaqarnermut Naalakkersuisoqarfimmi pisortamut ingerlateqqinneqassapput. Naalakkersuisoqarfimmi pisortap paasissutissanik tigusisup misissuinermik aallartitsinissaq, ingerlatsinissaq naammassinninnissarlu akisussaaffigaa.

Naalakkersuisoqarfimmi pisortaq misissuinermik naammassinnippat piaarnerpaamik pissutsit misissuiffigineqartut pillugit allakkatigut nassuiaammik Naalakkersuisut kukkunersiuisoqarfiat tigusaqassaaq. Nassuiaatip tiguneqarnerata kingorna Naalakkersuisut kukkunersiuisoqarfiat suliaq pillugu allakkatigut oqaaseqaammik saqqummiussissaaq. Naalakkersuisut kukkunersiuisoqarfiat tassunga atatillugu kaammattuutinik saqqummiussaqarsinnaavoq. Naalakkersuisoqarfimmi pisortaq suliamik naammassinnittoq Naalakkersuisut kukkunersiuisoqarfiannit kaammattuutinik malinnikkumanngikkuni tamanna pillugu Naalakkersuisut kukkunersiuisoqarfiannut allakkatigut ilisimatitsissaaq. Naalakkersuisut kukkunersiuisoqarfiat nalilersuereernikkut oqaaseqaamminik Siulittaasup Naalakkersuisoqarfiani pisortamut imaluunniit Aningaasaqarnermut Naalakkersuisoqarfimmi pisortamut nassiussaqarsinnaavoq.

**3. Maannakkut whistleblowereqarnermik aaqqissuussinermik nalilersuineq**

Aaqqissuussinerup atuutilernerata kingorna saaffiginnissutit katillugit arfineq marluk (7) tiguneqarsimapput. Taakkunannga sisamat (4) nalilersuinerup ingerlannneqarnerani naammassineqarsimapput. Marluk (2) piffissami pineqartumi naammassiniarneqarput ataaserlu (1) misissuiffigineqarluni. Saaffiginninnernit arfineq marluusunit arfinillit (6) kinaassutsimik isertuussiffiusimapput ataaserlu (1) kinaassutsimik isertuussiffiunngitsumik nalunaarutiginninnerusimalluni.

Aaqqissuussinerup Naalakkersuisut kukkunersiuisuinut inissinnissaanik toqqaasimaneq pillugu nalilersuinermit nalunaarusiami ima allassimasoqarpoq:

*”Aaqqissuussinerup Naalakkersuisut Kukkunersiuisoqarfianut inissinneranut pissutaavoq aaqqissuussineq qitiusumik allattoqarfimmi pituttorsimanani immikkoortutut inissinneqarnissaa. Peqatigitillugu anguniarneqarsimavoq sulisunik amerlanernik atuinngikkaluarluni suliassamik kivitsinissamut naammattunik sulisussaqarnissaa.”[[1]](#footnote-1)*

Taamaakkaluartoq nalilersuinermit nalunaarusiami aamma ima tikkuaasoqarpoq:

*”Nalunaarutigineqartuni siuliani taaneqartuni ersersinneqarpoq assigiinngitsorpassuarnik nalunaartoqartarsimasoq, saaffiginnissutaasullu ilaat kinaassutsimik isertuussiffiusimallutik ilaallu isertuussiffiusimanatik. Periuserineqarluni toqqarneqartoq saaffiginnissutit amerlassusaannut killeqartitsisimassanersoq ataatsimut nalileruminaappoq. Aaqqissuussinermik assingusumik taamaattumik atuiffiusumi Københavns Kommunemi assersuutigalugu misilittagaavoq saaffiginnissutit naatsorsuutigisamiit ikinnerit tiguneqarsimammata.” [[2]](#footnote-2)*

Nassuiaammi naggasiutigalugu ima inerniliisoqarpoq:

*”Tamannalu pissutigalugu aaqqissuussinermut imaluunniit suliassat sumiinnerinut tunngatillugu allanngortitsissalluni tunngavissaqanngilaq. Taamaattoq tulluarnerpaajussaaq aaqqissuussinermut tunngatillugu annerusumik misilittakkat isiginiarneqartuuppata, taamaammallu assersuutigalugu ukiut 3-t nutaat ingerlareernerisigut aaqqissuussineq nalilersuiffigeqqillugu. Piffissaq taanna tikinneqarpat peqatigitillugu isummersorfigineqarsinnaavoq ilumut aaqqissuussineq massakkut atorneqartoq malillugu ingerlanneqaqqissinnaassanersoq.”[[3]](#footnote-3)*

**4. Ataatsimiititaliap siunnersuut pillugu oqaaseqaatai**

Nalunaarutiginninnerit tamarmiusut naatsorsuutigisamik ikinnerusutut Naalakkersuisunit isumaqarfigineqartut ataatsimiititaliap maluginiarpaa. Taamatuttaaq suliassap Naalakkersuisut kukkunersiuisoqarfiannut inissinneqarsimanera tamatumunnga pissutaasinnaasoq Naalakkersuisunit mattunneqanngitsoq ataatsimiititaliap maluginiarpaa.

Tassunga atatillugu ataatsimiititaliamit siusinnerusukkut oqaatigineqarsimasut uku maluginiaaqqusinissaannut Inatsisinut Ataatsimiititaliaq tunngavissaqarsorivoq:

*”Tamatuma saniatigut apeqqutaalersut arlaliupput: Assersuutigalugu pisortat ingerlatsiviini nunatsinnisut mikitigisuni pisortani sulisut unioqqutitsinernik nalunaaruteqarusuttut inatsisitiguinnaanngitsoq aammali piviusumik kinaassutsiminnik isertuussisinnaanerat qanoq qulakkeerneqarsinnaava?”* [[4]](#footnote-4)

*”Namminersorlutik Oqartussani kommuniniluunniit pissaanermik atornerluineq imaluunniit unioqqutitsinerit isornartorsiorneqartariaqartulluunniit allat pillugit allaffissornermi sulisut pillaatitut akiniarneqarnissamik annilaanngateqarlutik kalerriussinngitsuunnginnissaat innuttaasut inatsisiliortullu, Inatsisartut, tatigisinnaasariaqaraat Inatsisinut Ataatsimiititaliap aalajangiisutut pingaartippaa.”[[5]](#footnote-5)*

Pisaanermik atornerluinermik, inatsisinik unioqqutitsinernik pisortaniluunniit pisunik isorisarialinnik allanik namminermut, assersuutigalugu suliffimmi avatangiisinik ajorseriaateqartitsinikkut imaluunniit nalunaarutiginninnerup kinguneratut atorfeqarnikkut kinguneqartitsinikkut pillaatissinneqarnissamik annilaanngateqarani nalunaarutiginnissinnaanermut periarfissiinissaq Whistleblowereqarnermik aaqqissuussinermik pilersitsinikkut siunertarineqarpoq.

Qitiusumik allaffeqarfimmik nakkutilliinissaq Naalakkersuisut kukkunersiuisoqarfiata suliassaasa ilagimmassuk imaanngilaq taanna naammattumik attuumassuteqanngitsutut inummit nalunaarutiginninnissamik isumaliuteqartumit isigineqassasoq.

Peqatigitillugu Naalakkersuisut kukkunersiuisoqarfiata aallaavittut suliassamik Naalakkersuisoqarfimmi pisortamut suliassaqarfimmut pineqartumut akisussaasumut tunniussisussaanerata annertuumik sunniuteqarsinnaanera mattunneqarsinnaanngilaq. Immikkoortortat ataasiakkaat amerlanertigut inunnik ikitsunik sulisoqartarnerat aallaavigalugu nalunaarutigineqartoq suliamillu suliarinnittussaq imminnut qanittumik attuumassuteqaratarsinnaapput. Illuatungaatigut tamanna suliamik suliarinnittussap pisimasoq pillugu, taamatullu pissutsit piviusut naapertorlugit ilumut isorisarialimmik pisoqarsimaneranik piaarnerusumik tamakkiisumik paasinnissinnaaneranut tunngavissiisinnaavoq. Illuatungaatigut qanoq annertutigisumik nalunaarutiginnittoqartarneranut tamanna sunniuteqarsinnaavoq, tassa nalunaarutiginninnissamik isumaliuteqartup suliap qanoq piviusorsiortigisumik suliarineqarnissaa nalunaarutiginnittumullu pillaatissiissuteqartoqannginnissaa qularutigisinnaammagu.

Naatsorsuutigisamit annikinnerusumik atugaaneranik tamatumunngalu maanna inissiisimanerup pissutaasinnaasimaneranik Naalakkersuisut oqarnerat massakkut naliliisimaneq tunngavigalugu maanna inissiisimanerup nalilersoqqinnissaanut tunngavissiisinnaavoq.

**5. Ataatsimiititaliap inassuteqaatai**

Ataatsimiititaliami amerlanerussuteqartut Siumumit Inuit Ataqatigiinnillu ilaasortaatitat siunnersuutip akuersissutigineqarnissaa inassutigaat.

Inatsisinut ataatsimiititaliami ikinnerussuteqartup Demokraatinit ilaasortaatitap siunnersuutip itigartitsissutigineqarnissaa inassutigaa.

Demokraatit inassuteqaamminnut ilanngullugu ikinnerussuteqartutut oqaaseqaat una saqqummiuppaat:

*”Arlaannulluunniit attuumassuteqanngitsumik whistleblowereqarnermik aaqqissuussinermik pilersitsinissaq pillugu, immikkoortoq 81 Suleqatigiissitsisunit saqqummiunneqartoq tunngaviatigut aamma uagut isumaqatigigaluarparput, kisianniuna sunut tamanut tunngatillugu aamma taamaanneratut sukumiisumik misissueqqaarnissaq pingaaruteqartoq. Tamannarpiaavorlu Steen Lyngip immikkoortoq 49-mik saqqummiussinermigut siunnersuutigisaa. Nassuiaammik peqquserluuteqartarnernik pinaveersaartitsinermik tamarmiusumik misissuiffiusussamik suliaqartoqarnissaa taassuma kissaatigaa, immikkoortortamik peqquserluuteqartoqartarneranik akiuiniartussamik arlaannaannulluunniit attuumassuteqanngitsumik pilersitsisinnaaneq tassunga ilanngullugu. Immikkoortortaq peqquserluuteqartoqartarneranik akiuiniartussaq taanna whistleblowerinit saaffiginnissutinik suliarinnittuulluarsinnaavoq. Tamatuma saniatigut iliuusissanik tamanik peqquserluuteqartarnernik akiuiniarnermut immikkoortortamut katersuinissamik siunnersuuteqartumit isumassarsiaq isumassarsiatsialattut isigaarput. Allatut oqaatigalugu, sammisaq pillugu nassuiaasiornissaq aallartiffissaq pitsaanerpaassaaq, tamannalu tunngavigalugu immikkoortortamik arlaannaannulluunniit attuumassuteqanngitsumik maannangaaq pilersitsinissamik Suleqatigiissitsisunit siunnersuutigineqartoq tapersersinnaanngilarput. Nukingipilugata suliassagut sukumiisumik suliarisigit.”*

Inatsisinut ataatsimiititaliap taama oqaaseqaateqarluni siunnersuut aappassaaniigassanngortippaa.

|  |  |  |
| --- | --- | --- |
|  |  |  |
|  | Anders OlsenSiulittaasoq, Siumut |  |
|  |  |  |
| Sofia GeislerSiulittaasup tullia, Inuit Ataqatigiit |  | Nikkulaat Jerimiassen, Siumut |
|  |  |  |
|  |  |  |
| Justus Hansen, Demokraatit |  | Stine Egede, Inuit Ataqatigiit |

1. Namminersorlutik Oqartussani whistleblowereqartitsineq pillugu naliliineq juni 2017 qupp. 3. [↑](#footnote-ref-1)
2. Namminersorlutik Oqartussani whistleblowereqartitsineq pillugu naliliineq juni 2017 qupp. 3. [↑](#footnote-ref-2)
3. Namminersorlutik Oqartussani whistleblowereqartitsineq pillugu naliliineq juni 2017 qupp. 3. [↑](#footnote-ref-3)
4. UKA2013/86, Malittarisassanik whistleblowereqarnermik aaqqissuussinernik pilersitsisinnaanermik periarfissiisunik aalajangersaasinnaanermut tunngasoq, qupp 10 [↑](#footnote-ref-4)
5. UKA2013/86, Malittarisassanik whistleblowereqarnermik aaqqissuussinernik pilersitsisinnaanermik periarfissiisunik aalajangersaasinnaanermut tunngasoq, qupp. 12 [↑](#footnote-ref-5)